ಏನ್ಗೊತ್ತಾ ಬಿಗ್‍ಬಾಸ್ ಮನೆಯ ಸೊಳ್ಳೆಗಳೆಲ್ಲಾ ಲೇಝಿ: ನಿವೇದಿತಾ ಗೌಡ

– ಅಕ್ಷತಾ ಹೇಳಿದ ಮಾತಿನಿಂದ ಕಣ್ಣೀರಿಟ್ಟ ಬೊಂಬೆ

ಬೆಂಗಳೂರು: ಬಿಗ್‍ಬಾಸ್ 6ನೇ ಆವೃತ್ತಿಗೆ ಅತಿಥಿಯಾಗಿ ಎಂಟ್ರಿ ಪಡೆದಿರುವ ನಿವೇದಿತಾ ಗೌಡ, ಬಿಗ್ ಮನೆಯಲ್ಲಿರುವ ಸೊಳ್ಳೆಗಳು ತುಂಬಾನೇ ಲೇಜಿ ಅಂತ ಹೇಳಿದ್ದಾರೆ.

ಸೋಮವಾರ ಪ್ರಸಾರವಾದ ಸಂಚಿಕೆಯಲ್ಲಿ ಬಿಗ್‍ಬಾಸ್ ಮನೆಯ ಗಾರ್ಡನ್ ಏರಿಯಾದಲ್ಲಿ ನಿವೇದಿತಾ ಗೌಡ, ಜಯಶ್ರೀ ಮತ್ತು ಜೀವಿತಾ ಹರಟೆ ಹೊಡೆಯುತ್ತಿದ್ದರು. ಈ ವೇಳೆ ನಿವೇದಿತಾ ಗೌಡ, ಬಿಗ್‍ಬಾಸ್ ಮನೆಯ ಸೊಳ್ಳೆಗಳು ತುಂಬಾನೇ ಲೇಝಿ. ಅವುಗಳನ್ನು ಕೈಯಿಂದ ದೂರ ಹೋಗುವಂತೆ ಸನ್ನೆ ಮಾಡಿದ್ರು ಹೋಗಲ್ಲ. ನಮ್ಮ ಮನೆಯಲ್ಲಿ ಸ್ವಲ್ಪ ಕೈ ಶೇಕ್ ಮಾಡಿದ್ರು ಹಾರಿ ಹೋಗುತ್ತೆ. ಇವತ್ತು ಬಾತ್‍ರೂಮಿನಲ್ಲಿ ಸೊಳ್ಳೆಯೊಂದು ನನ್ನ ಕೈ ಮೇಲೆ ಕುಳಿತಿತ್ತು. ಕೈ ಅಲ್ಲಾಡಿಸಿದ್ರು ಹೋಗದೇ ಅಲ್ಲೇ ಪ್ರಾಣ ಬಿಡ್ತು ಎಂದು ನಿವೇದಿತಾ ಗೌಡ ಹೇಳಿ ನಕ್ಕರು.

ಮನೆಯ ಸದಸ್ಯರಿಗೆ ಬಿಗ್‍ಬಾಸ್ ಹೊಸ ಟಾಸ್ಕ್ ನೀಡಿದ್ರು. ಎಲ್ಲರೂ ಹುಂಡಿಯಲ್ಲಿರುವ ಚೀಟಿ ತೆಗೆದು ಅದರಲ್ಲಿರುವ ಮೂರು ಪದಗಳು ಮನೆಯಲ್ಲಿ ಯಾರಿಗೆ ಹೊಂದಾಣಿಕೆ ಆಗುತ್ತೆ ಅಂತ ಹೇಳಿ ಸೂಕ್ತ ಕಾರಣ ತಿಳಿಸಬೇಕೆಂದು ಬಿಗ್‍ಬಾಸ್ ಆದೇಶಿಸಿದ್ದರು. ಅಕ್ಷತಾರಿಗೆ ಸಿಕ್ಕ ಚೀಟಿಯಲ್ಲಿ ಸಹೋದರ, ತಾಯಿ ಮತ್ತು ಕುಟುಂಬಕ್ಕೆ ಸೇರಲ್ಲ ಎಂಬ ಪದಗಳು ಸಿಕ್ಕಿದ್ದವು. ನವೀನ್ ಸಜ್ಜು ನನ್ನ ಸಹೋದರ, ರಾಕೇಶ್ ತಾಯಿ ಮತ್ತು ನಿವೇದಿತಾ ಗೌಡ ಕುಟುಂಬಕ್ಕೆ ಸೇರಲ್ಲ ಅಂತಾ ಹೇಳಿದ್ದರು.

ಬೊಂಬೆ ಕಣ್ಣೀರು:
ನಿವೇದಿತಾ ಮನೆಗೆ ಬಂದಾಗಿಂದಲೂ ನಮ್ಮೆಲ್ಲರ ಜೊತೆ ಹೊಂದಾಣಿಕೆ ಆಗ್ತಿಲ್ಲ. ಅವಳಿಗೆ ಹೆಲ್ಪಿಂಗ್ ನೇಚರ್ ಕಡಿಮೆ. ಕಳೆದ ಸೀಸನ್ ನಲ್ಲಿಯೂ ನಿವೇದಿತಾ ನಮ್ಮವಳು ಅಂತ ಅನ್ನಿಸಲಿಲ್ಲ. ನಮ್ಮ ಮನೆ ಹುಡುಗಿ, ನಮ್ಮ ಊರು ಹುಡುಗಿ ಅನ್ನೋ ಭಾವನೆ ನನಗೆ ಬರಲಿಲ್ಲ. ಹಾಗಾಗಿ ಕುಟುಂಬಕ್ಕೆ ಸೇರದ ವ್ಯಕ್ತಿ ನಿವೇದಿತಾ ಎಂಬ ಕಾರಣವನ್ನ ಅಕ್ಷತಾ ನೀಡಿದರು. ಸೀಸನ್ 5ರ ಮಾತು ಇಲ್ಲಿ ಬೇಡ. ನಾನು ಬಂದು ಮೂರು ದಿನ ಆಯ್ತು. ಕಳೆದ ಸೀಸನ್ ಬಗ್ಗೆ ಮಾತನಾಡೋದು ಸೂಕ್ತವಲ್ಲ ಎಂದು ನಿವೇದಿತಾ ಗೌಡ ಭಾವುಕರಾದ್ರು.

ತಿರುಗೇಟು ಕೊಟ್ಟ ಬೊಂಬೆ:
ಚೀಟಿ ಎತ್ತುವ ಸರದಿ ನಿವೇದಿತಾರಿಗೆ ಬಂದಿತ್ತು. ಚೀಟಿಯಲ್ಲಿ ಒಳ್ಳೆಯ ಮನಸ್ಸು, ಕೆಟ್ಟ ಮನಸ್ಸು ಮತ್ತು ಕೊಳಕು ಮನಸ್ಸು ಬಂದಿತ್ತು. ಧನರಾಜ್ ಒಳ್ಳೆಯ ಮನಸ್ಸು, ಆ್ಯಂಡಿ ಕೊಳಕು ಮನಸ್ಸು ಮತ್ತು ಅಕ್ಷತಾ ಕೆಟ್ಟ ಮನಸ್ಸು ಎಂಬ ಹೆಸರುಗಳನ್ನು ಸೂಚಿಸಿದ್ರು. ಅಕ್ಷತಾರಿಗೆ ನಾನು ಇದೂವರೆಗೂ ಪರ್ಸನಲ್ ಆಟ್ಯಾಕ್ ಮಾಡಿಲ್ಲ. ಅವರ ಬಗ್ಗೆ ನಾನು ಹಿಂದುಗಡೆ ಮಾತನಾಡಿಲ್ಲ. ಅಕ್ಷತಾರ ವಿಚಾರವನ್ನೇ ಇದೂವರೆಗೂ ಪ್ರಸ್ತಾಪ ಮಾಡಿಲ್ಲ. ಕಳೆದ ಸೀಸನ್ ಮಾತುಗಳು ಇಲ್ಲಿ ಬೇಕಾಗಿರಲಿಲ್ಲ. ಅನಾವಶ್ಯಕ ಮಾತು ಆಡಿದ್ದರಿಂದ ಅಕ್ಷತಾರಿಗೆ ಕೆಟ್ಟ ಮನಸ್ಸು ನೀಡುತ್ತೇನೆ ಎಂದು ಹೇಳುವ ಮೂಲಕ ನಿವೇದಿತಾ ತಿರುಗೇಟು ನೀಡಿದರು.

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv , ಪಬ್ಲಿಕ್ ಟಿವಿ ಆ್ಯಪ್ ಡೌನ್‍ಲೋಡ್ ಮಾಡಿ: play.google.com/publictv